Verbruikers boos oor SAL-glips vir retoerkaartjieArgieffoto Die “winskoop” was aanlyn beskikbaar en het deel uitgemaak van ŉ promosie. Maar dit was helaas te goed om waar te wees. SAL het Donderdag gesê die prys is per ongeluk verkeerd op die webtuiste gepubliseer en dat hy die 640 kliënte wat reeds kaartjies gekoop het sal vergoed. Volgens SAL sal ŉ sakeklas-retoerkaartjie na Aboe Dhabi ŉ mens sowat $3 400 (R40 000) uit die sak jaag. SAL se “fout” het talle verbruikers egter verergd gelaat. Mishqah Paruk het op SAL se Facebook-blad geskryf dat sy ŉ advertensie oor die radio gehoor het rakende spesiale tariewe vir vlugte na Aboe Dhabi. Paruk het besluit om haar kêrel vir sy verjaardag te bederf en het twee kaartjies gekoop. “Ek is ŉ gesoute reisiger en was bekommerd dat dit dalk te goed is om waar te wees. Ek skakel toe die inbelsentrum waar ŉ agent aan my bevestig het die prys op die webtuiste is korrek.” Volgens Paruk het sy ŉ bevestiging en e-pos ontvang nadat sy die kaartjies bespreek het. “Ek het die kaartjies uitgedruk en vir my kêrel as geskenk gegee toe hy by die huis kom.” Paruk se geluk was egter van korte duur. “Ek het Maandag ŉ e-pos ontvang waarin daar gesê is dat SAL die kaartjies gaan kanselleer aangesien die prys verkeerd aangedui is. “Ek is stomgeslaan, hoe kan julle kaartjies uitreik, die geld daarvoor vat en dit dan kanselleer omdat julle ŉ fout gemaak het? Benewens dit was ek erg verneder aangesien ek vir my kêrel moes sê jammer jou verjaardaggeskenk is nie meer geldig nie.” Volgens Paruk het sy later nog ŉ e-pos gekry waarin SAL glo gesê het sy sal binne 21 dae vergoed word vir die kaartjies wat sy gekoop het.